Správa zo zahraničnej pracovnej cesty
1.  Účastník ZPC:
Katarína Košťálová, národná delegátka pre programový smer „Opatrenia v rámci Marie Skłodowska-Curie“ v Rámcovom programe EÚ pre výskum a inovácie Horizont 2020 
(zamestnaná v SAIA, n. o., Sasinkova 10, 812 20 Bratislava 1, ako výkonná riaditeľka)

2.  Zahraničná pracovná cesta:
Miesto: Brusel, Belgicko
Dátum cesty: 16. – 17. 3. 2016
Prijímajúca organizácia: GR pre výskum a inovácie Európskej Komisie
Účel cesty: Účasť na 8. zasadnutí Programového výboru Horizont 2020 v konfigurácii ERC-FET-MSCA (účasť na časti I – MSCA dňa 17. 3. popoludní) a na prípravnom stretnutí (pre-meeting) programového výboru, organizovanom rakúskou delegáciou (16. 3. popoludní).
Spôsob financovania: cestovné – refunduje EK na účet ministerstva, pobytové náklady a iné výdavky – hradí MŠVVaŠ SR (záloha na cestu ani poistenie neboli poskytnuté)

3.  Rámcový program pobytu:
Účasť na 8. zasadnutí Programového výboru Horizont 2020 v konfigurácii ERC-FET-MSCA (účasť na časti I – MSCA dňa 17. 3. 2016 popoludní) a na prípravnom stretnutí (pre-meeting) programového výboru, organizovanom rakúskou delegáciou (16. 3. 2016 popoludní).

4.  Stručný priebeh rokovaní, resp.  študijného pobytu:
16. 3. 2016 - prípravné stretnutie (pre-meeting) k zasadnutiu programového vývoru pre ERC, FET, MSCA, organizované zástupcami Rakúska
Prípravné stretnutie sa organizovalo na podnet zástupcov Rakúska v programovom výbore. Cieľom bolo oboznámiť sa so stanoviskami delegácií k aktuálnym otázkam týkajúcim sa všetkých troch programov a prípadne si vydiskutovať možnú podporu pre niektoré návrhy na samotnom zasadnutí programového výboru (program stretnutia – príloha č. 1 tejto správy). Medzi hlavnými diskutovanými témami k návrhu pracovného programu pre MSCA boli:
-	príprava nového pracovného programu na obdobie 2018 – 2020 – zatiaľ sa väčšina výborov a pracovných skupín nestotožnila s tým, aby bol nový pracovný program 3-ročný;
-	otázka nízkeho percenta úspešnosti projektov, najmä v prípade ITN – je potrebné hľadať nejaké inovatívne riešenie, jedna z možností je znížiť schválený počet osobomesiacov na jeden projekt, teda znížiť počet doktorandov/štipendistov napr. z 15 na 12; táto zmena by mohla prispieť k podporeniu väčšieho počtu projektov;
-	s otázkou úspešnosti súvisí aj otázka hodnotenia projektov ITN a teda aj počtu predkladaných projektov – slovné hodnotenia projektov sú väčšinou pozitívne, aj v takých prípadoch, keď skončia pod hranicou podporiteľnosti; na základe týchto hodnotení je ťažké odhadnúť či má zmysel predložiť podobný projekt aj pri ďalšej výzve;
-	jedinou garanciou zvýšenia percenta úspešnosti projektov je zvýšenie rozpočtu;
-	delegácie sa kriticky vyjadrili k zmenám, ktoré boli urobené v poslednej výzve ITN v období, keď bola výzva otvorená – takéto zásahy zneisťujú predkladateľov projektov a neprispievajú k transparentnosti celého procesu;
-	ďalšie komentáre sa týkali kvality poskytovaných štatistík členom programového výboru; v porovnaní s FP7 kvalita štatistík výrazne poklesla, štruktúra nie je dostatočná; je potrebné žiadať od EK a REA, aby venovali tejto otázke zvýšenú pozornosť;
-	je potrebné zlepšiť komunikáciu so žiadateľmi; žiadatelia, ktorí sa umiestnia na rezervnom zozname, nevedia dlhé mesiace, či ich projekt bude nakoniec podporený alebo zamietnutý;
-	v prípade RISE je problém nemožnosť zapojenia do projektov tzv. tretích strán (ako sú napríklad nadácie);
-	delegácie by uvítali, keby sa v rámci RISE neobmedzovali vysielania len na doktorandov zamestnaných na plný úväzok, mnohí doktorandi majú len čiastočný úväzok ale vyslanie v rámci týchto projektov by bolo pre nich veľkým prínosom.

17. 3. 2016 - 8. zasadnutie Programového výboru Horizont 2020 v konfigurácii ERC-FET-MSCA (účasť na časti I – MSCA)

Program zasadnutia pozostával z nasledujúcich bodov:
1.	Schválenie programu
komentár k priebehu: program bol schválený v navrhnutom znení (program zasadnutia – príloha č. 2 tejto správy

2.	Schválenie zápisnice z predchádzajúceho zasadnutia
komentár k priebehu: zápisnica bola schválená (zápisnica v prílohe č. 3 tejto správy) 

3.	Prehľad písomných stanovísk od ostatného zasadnutia
komentár k priebehu: Predstavitelia EK zhrnuli žiadosti o písomné stanoviská k schvaľovaným projektom, ktoré boli členom výboru zaslané od ostatného zasadnutia. Všetky žiadosti boli schválené. Podrobnosti budú v zápisnici zo zasadnutia, ktorú pripraví EK.

4.	Aktuálne informácie o Opatreniach v rámci Marie Skłodowska-Curie H2020 – nedávne výzvy a prehľad výsledkov FP7
komentár k priebehu: Pracovníci REA prezentovali stav aktuálne prebiehajúcich, alebo nedávno uzavretých výziev v rámci Horizont 2020/MSCA, a to v schémach ITN, RISE, IF, COFUND a NOC. Podrobné štatistiky a grafy k jednotlivým výzvam sú v prezentáciách k tomuto bodu (prílohy 4 - 7 tejto správy). Okrem toho Alan Craig z REA odprezentoval stručný prehľad dát o projektoch MSCA podporených v rámci FP7, ktoré už boli ukončené (príloha 8 tejto správy).

5.	Informácia o práci Poradnej skupiny MSCA 
komentár k priebehu: Julie Sainz, pracovníčka DG EaC stručne informovala o doterajších aktivitách Poradnej skupiny MSCA a časovom harmonograme ďalších aktivít skupiny (príloha 9 tejto správy). Poradná skupina bude informovať o výsledkoch svojej činnosti Programový výbor.

6.	Diskusia o možnostiach zlepšenia percenta úspešných projektov
komentár k priebehu: diskusia v podstate kopírovala komentáre, ktoré odzneli na prípravnom stretnutí 16. 3.; hľadali sa možnosti, ako by sa mohlo percento úspešnosti zlepšiť – zvýšiť rozpočet ITN presunutím finančných prostriedkov z iných opatrení, zaviesť opäť 2-fázové hodnotenie projektov, obmedziť možnosť znovu podávať projekty v rámci ďalších výziev, zredukovať počet osobomesiacov podporených v rámci jedného projektu, venovať pozornosť kvalite a reálnosti slovného hodnotenia projektov; EK informovala, že v roku 2017 je plánované zvýšenie rozpočtu ITN  o 60 mil. EUR, ktoré by malo znamenať prirodzene určité zvýšenie úspešnosti.

7.	Rôzne
komentár k priebehu: Predstavitelia Komisie informovali o pripravovanej konferencii zameranej na MSCA, ktorá sa uskutoční 29. 6. 2016 v Bruseli a na ktorú budú členovia Pracovného výboru pozvaní; konferencia sa uskutoční deň pred ďalším plánovaným zasadnutím Programového výboru (30. 6. 2016, poobede).

5.  Odporúčané závery:
Sledovať rokovania výboru a zapájať sa do diskusie o jednotlivých opatreniach MSCA v súlade so záujmami SR. Šíriť informácie o programe MSCA a aktuálnych výzvach MSCA prostredníctvom seminárov, individuálnych stretnutí, webových stránok s cieľom zvýšiť zapojenie slovenských organizácií a odborníkov do projektov. 

6.   Prehľad prinesenej dokumentácie a miesto jej uloženia
Dokumentácia v elektronickej forme zverejnená EK na špeciálnom portáli EK CIRCABC sprístupnenom delegátom, po stretnutí je k dispozícii v SAIA, n. o. Prezentované dokumenty sú prílohou tejto správy.

7.   Osobitne vyhodnotený očakávaný prínos ZPC
Získanie aktuálnych informácií o implementácii posledných výziev a schvaľovaní projektov Programu MSCA v H2020 a zapojení a prípadnej úspešnosti projektov so slovenskou účasťou. 

8.  Spôsob zverejnenia výsledkov ZPC, prenos získaných informácií
Výsledky cesty poskytnuté Sekcii vysokých škôl a vedy MŠVVaŠ SR.

Súhlasím so zverejnením správy na internete
Správu vypracoval: Katarína Košťálová
Dátum: 20. 3. 2016
Správu schválil: